Þingræður haldnar á Alþingi Íslendinga



Herra forseti. Þar sem sú niðurstaða hefur orðið, að 1. umr. frv. til lánsfjárlaga ljúki nú og tími gefist því til rækilegrar umfjöllunar í fjh.- og viðskn. þessarar hv. deildar á þessu frv., sem ekki sýnist vanþörf á, þá vísum við þm. Sjálfstfl. þessarar hv. deildar til umfjöllunar sjálfstæðismanna í Ed. í gær og tefjum því ekki umr. hér að sinni.



Herra forseti. Ég skal ekki taka langan tíma frá hv. deild í þessu máli, þar sem stefnt er að því að ljúka þessari umr. nú sem fyrst, en ég vil þó við þessa umr. kynna samþykkt sem gerð var á fundi borgarstjórnar Reykjavíkur í gær. Hún er svohljóðandi, með leyfi forseta: „Í frv. því að lánsfjárlögum, sem nú liggur fyrir Alþingi, er ekki gert ráð fyrir því, að Rafmagnsveita Reykjavíkur fái heimild til að taka lán á næsta ári. Mikil þörf er á því að Rafmagnsveitan fái heimild til lántöku þar sem litlar líkur eru á því, að fjárþörf Rafmagnsveitu Reykjavíkur fáist leyst með því að hækka gjaldskrá. Borgarstjórn Reykjavíkur skorar því á Alþingi og ríkisstj. að Rafmagnsveitu Reykjavíkur verði heimiluð umbeðin lántaka. Að öðrum kosti mun Rafmagnsveita Reykjavíkur komast í alvarleg fjárþrot, sem m. a. gætu haft það í för með sér, að ekki yrði unnt að leggja rafmagn í nýbyggðahverfi.“ Ég hef hér í höndum ítarlega greinargerð frá Rafmagnsveitu Reykjavíkur til rökstuðnings þessari lánsbeiðni. Ég ætla ekki að gera hana nánar að umtalsefni hér eða lesa hana, en ég vænti þess að hv. nefnd, sem mál þetta fær til umfjöllunar hér í deildinni, taki þessa beiðni til alvarlegrar athugunar og taki mið af þeirri samþykkt borgarstjórnar sem ég hef hér gert grein fyrir og allir flokkar stóðu að í borgarstjórn í gærkvöld.



Herra forseti. Eins og kom fram hjá hv. 1. þm. Reykn. hefur við nánari athugun á þessu máli í dag komið í ljós að ekki séu föng á því að afgreiða málið fyrir jól. Hefur því orðið að samkomulagi að freista þess ekki, heldur að taka til við það, þar sem frá verður horfið, eftir jólaleyfi. Því tel ég enga ástæðu til þess að ræða nú við 1. umr. langt mál um þetta frv., heldur geyma það þar til málið kemur í nefnd til skoðunar, en mundi jafnframt vilja koma þeirri ósk á framfæri við formann hv. fjh.- og viðskn. þessarar deildar, að hann kallaði nefndina saman til starfa nokkru fyrr en fyrirhugað er að Alþingi komi saman að nýju að jólaleyfi loknu.



Herra forseti. Ég er í sjálfu sér tilbúinn til þess að vinna í þessu máli áður en þing kemur saman. Hitt er svo annað mál, að mér er ekki kunnugt um að það sé venjan að nefndir starfi meðan þing er ekki starfandi. Ég held að það sé aðeins utanrmn. sem hefur þann hátt á samkv. lögum. En ég vil aðeins taka það fram, að það hefur farið fram mjög ítarleg vinna í þessu máli á sameiginlegum fundum nefndanna, og ég á ekki von á því, að ástæða verði til þess að endurtaka þá fundi. Ég vil því mega vænta þess, að það felist í því samkomulagi, sem hefur verið gert, að við þurfum ekki að fara í mjög ítarlega athugun á málinu upp á nýtt. Það hefur verið mörkuð ákveðin stefna um það, að ekki verði farið í frekari erlendar lántökur. Ég tel mjög mikilvægt að halda við það og mun fyrir mitt leyti leggja áherslu á að sá rammi, sem hefur verið markaður á þessum sameiginlegu fundum og kemur fram í þeim breytingum sem hv. Ed. hefur gert, verði haldinn.



Herra forseti. Ég vil aðeins taka það fram, að þó að fundum Alþingis sé frestað um jólaleyfi eru allar nefndir þingsins til. Það er ekki eins og um sé að ræða þingslit að vori, þegar engar þingnefndir eru til utan utanrmn., og verður því að setja allar þingnefndir á laggirnar með nýjum kosningum að hausti. Það er mjög alvanalegt, að þingnefndir starfi þó að þingfundir séu ekki haldnir, einnig í jólaleyfi þm., og ég hef sjálfur tekið þátt í starfsemi þingnefnda á þeim tíma. Þess vegna er það mjög eðlileg ósk sem ég hef sett fram, að hv. þm., formaður fjh.- og viðskn. Nd., reyni að kalla nefndina saman til starfa eitthvað aðeins fyrr en þing kemur saman, auk þess sem ég vil aðeins taka fram að meginhlutinn af vinnu í sameiginlegu fundahaldi fjh.- og viðskn. beggja deilda varðandi lánsfjáráætlun hefur farið í umr. um eitt afmarkað mál áætlunarinnar, þ. e. þann þátt málsins sem snýr að lífeyrissjóðunum einum. Flestöll önnur atriði lánsfjáráætlunar hafa ekki verið rædd, þ. á m. fjölmörg erindi sem borist hafa, svo sem það erindi sem hv. 6. þm. Reykv. gerði grein fyrir áðan, og einnig fjölmörg erindi sem liggja á borðum fjh.- og viðsk.-nefnda undirrituð af hæstv. samgrh., formanni Framsfl.



Herra forseti. Ég vil taka undir óskir hv. 3. þm. Vestf. um störf í fjh.- og viðskn. í jólaleyfi varðandi þetta mál. Ég vil enn fremur benda á það sem hv. 3. þm. Vestf. sagði, að nefndir þingsins starfa þó að um þingfrestun sé að ræða. En það gætir þess misskilnings hjá hv. formanni fjh.- og viðskn., að utanrmn. er eina nefndin sem starfar frá því að þingi er slitið og þar til það kemur saman aftur að hausti og er sett þá. Í fjh.- og viðskn., þ. e. á sameiginlegum fundum nefndanna þegar þetta mál var til umfjöllunar í seinustu viku, - það var aðeins ein vika sem mál þetta var þar til umfjöllunar, - var nánast rætt aðeins um eitt atriði. Á þau fjölmörgu erindi, sem til nefndarinnar komu og eru á milli 30 og 40, hefur ekkert verið lítið né heldur hitt, hvort ekki væri ástæða til að gera ýmsar breytingar á þeirri lánsfjáráætlun og því frv. til lánsfjárlaga sem hér er til umr. Ég er því þeirrar skoðunar, að sú ósk, sem hv. 3. þm. Vestf. setur fram, sé skynsamleg. Ég efast ekki heldur um það, að formaður fjh.- og viðskn. er reiðubúinn til að vinna í þessu máli í þinghléi.



Þetta er síðasti fundur fyrir jólahlé. Ég vil þakka hv. þdm. fyrir samstarfið það sem af er þessu þingi, varaforsetum sérstaklega, skrifurum vorum, skrifstofustjóra og starfsliði Alþingis öllu. Ég óska öllum gleðilegrar jólahátíðar og góðs árs. Þeim; sem eiga um langan veg heim að sækja nú, óska ég góðrar heimferðar og heimkomu og bið og segi að við megum allir heilir hittast á nýju ári að starfa á hinu háa Alþingi.



Herra forseti. Ég vil fyrir hönd okkar þdm. þakka hæstv. forseta góðar óskir. Enn fremur vil ég þakka honum skemmtilega, rösklega og réttláta fundarstjórn nú á haustþinginu og árna honum og fjölskyldu hans gleðilegrar jólahátíðar og farsældar á nýju ári. Vonum við að hitta hann glaðan og reifan að þinghléi loknu. Enn fremur vil ég nota þetta tækifæri til að þakka skrifstofustjóra og starfsliði hans öllu ágæt störf, sem oft hafa verið unnin við mikinn eril og óhæg skilyrði á undanförnum dögum, og óska þeim öllum gleðilegra jóla. Ég vil biðja þingheim að taka undir orð mín með því að rísa úr sætum. - Deildarmenn risu úr sætum.



Ég vil þakka hv. 1. þm. Norðurl. v. góðar óskir í minn garð og fjölskyldu minnar. Ég ítreka óskir mínar til ykkar allra. - Fundi er slitið.